Nariadením o konzorciu ERIC sa takisto reaguje na ambície európskej politiky vytvoriť Európsky výskumný priestor s cieľom umožniť riešenie aktuálnych výziev (napr. internacionalizácia výskumu, dosiahnutie kritického množstva, vývoj decentralizovaných zariadení, vývoj referenčných modelov). Prispieva k vytváraniu identity EÚ okolo hlavných vedeckých zariadení, čo by viedlo k pozitívnejšiemu obrazu Európskej únie na medzinárodnej úrovni tým, že by sa medzinárodným partnerom ponúkol jeden právny subjekt, ktorého členmi by sa mohli stať alebo s ktorým by sa dalo dohodnúť na spolupráci a možnom partnerstve.

Nariadením o konzorciu ERIC sa uľahčuje rýchlejšie zriaďovanie európskych výskumných infraštruktúr tým, že sa šetrí čas strávený opakovaním rokovaní o jednotlivých projektoch, analýzou a prerokovaním najvhodnejšej právnej formy takýchto medzinárodných výskumných organizácií, ako aj súvisiacich výhod a nevýhod, ako aj čas ušetrený tým, že sa v každom národnom parlamente nebude musieť prerokovať schválenie potrebnej medzinárodnej, čo by bolo nutné v prípade, že by nariadenie o konzorciu ERIC neexistovalo.

Konzorcium ERIC je považované za medzinárodný subjekt alebo organizáciu v zmysle smerníc o dani z pridanej hodnoty, o spotrebných daniach, a preto môže mať úžitok z oslobodenia od DPH a spotrebných daní. Keďže je tiež považované za medzinárodnú organizáciu v zmysle smernice o verejnom obstarávaní, konzorcium ERIC môže prijímať svoje vlastné pravidlá verejného obstarávania.

Konzorcium ERIC je zriadené vykonávacím rozhodnutím Komisie konajúcej na základe vykonávacích právomocí prenesených Radou. Komisia koná na základe žiadosti podanej tými členskými štátmi, krajinami a medzivládnymi organizáciami, ktoré sa chcú stať zakladajúcimi členmi konzorcia ERIC. Postup pre prijatie rozhodnutia Komisie zahŕňa posúdenie nezávislými expertmi, najmä v oblasti plánovanej činnosti konzorcia ERIC. Komisia takisto požaduje stanovisko riadiaceho výboru stanoveného podľa článku 20 nariadenia o konzorciu ERIC (ďalej len „výbor ERIC“), ktorý je zložený zo zástupcov členských štátov a pridružených krajín.

4.Vykonávanie nariadenia o konzorciu ERIC

V čase vypracovania prvej správy o uplatňovaní nariadenia o konzorcium ERIC bolo zriadených sedem konzorcií ERIC. Ide o konzorciá SHARE-ERIC (Survey of Health, Aging and Retirement in Europe – Prieskum zdravia, starnutia a dôchodku v Európe), ktorého prvou hostiteľskou krajinou bolo Holandsko, a potom Nemecko, CLARIN-ERIC (Common Language Resources and Technology Infrastructure – Infraštruktúra pre spoločné jazykové zdroje a technológiu) a EATRIS-ERIC (European Advanced Translational Research Infrastructure in Medicine – Európska infraštruktúra moderného translačného výskumu v medicíne), ktorých hostiteľskou krajinou je Holandsko, ESS-ERIC (European Social Survey – Európsky sociálny prieskum), ktorého hostiteľskou krajinou je Spojené kráľovstvo, BBMRI-ERIC (Biobanking and Biomolecular Resources Research Infrastructure – Výskumná infraštruktúra biobánk a biomolekulárnych zdrojov), ktorého hostiteľskou krajinou je Rakúsko, ECRIN-ERIC (European Clinical Research Infrastructure Network – Európska sieť infraštruktúry klinického výskumu) a konzorcium Euro-Agro ERIC, ktorých hostiteľskou krajinou je Francúzsko.

Odvtedy bolo zriadených ďalších dvanásť konzorcií ERIC. Ide o konzorciá CERIC-ERIC (Central European Research Infrastructure Consortium – Konzorcium pre stredoeurópsku výskumnú infraštruktúru), ktorého hostiteľskou krajinou je Taliansko, DARIAH-ERIC (Digital Research Infrastructure for the Arts and Humanities – Infraštruktúra pre digitálny výskum v oblasti umeleckých a humanitných vied), ktorého hostiteľskou krajinou je Francúzsko, JIV- ERIC (Joint Institute for Very Long Baseline Interferometry – Spoločný inštitút pre interferometriu z veľmi dlhých základníc), ktorého hostiteľskou krajinou je Holandsko, Európsky spalačný zdroj ERIC, ktorého hostiteľskou krajinou je Švédsko, ICOS-ERIC (Integrated Carbon Observation System – Integrovaný systém pozorovania CO2), ktorého hostiteľskou krajinou je Fínsko, EMSO-ERIC (European Multidisciplinary Seafloor and Water Column Observatory – Európske multidisciplinárne observatórium morského dna a vodného stĺpca), ktorého hostiteľskou krajinou je Taliansko, LifeWatch ERIC (e-Science and Technology European Infrastructure for Biodiversity and Ecosystem Research – Európska infraštruktúra pre elektronickú vedu a technológie pre výskum v oblasti biodiverzity a ekosystémov), ktorého hostiteľskou krajinou je Španielsko, CESSDA-ERIC (Consortium of European Social Science Data Archives – Konzorcium archívov údajov európskych spoločenských vied) a ECCSEL-ERIC (European Carbon Dioxide Capture and Storage Laboratory – Európske laboratórium na zachytávanie a ukladanie oxidu uhličitého), ktorých hostiteľskou krajinou je Nórsko, INSTRUCT-ERIC (Integrated Structural Biology – Integrovaná štrukturálna biológia), ktorého hostiteľskou krajinou je Spojené kráľovstvo, EMBRC-ERIC (European Marine Biological Resource Centre – Európske centrum pre morské biologické zdroje), ktorého hostiteľskou krajinou je Francúzsko, a EU-OPENSCREEN ERIC (European Infrastructure of Open Screening Platforms for Chemical Biology – Európska infraštruktúra otvorených skríningových platforiem pre chemickú biológiu), ktorého hostiteľskou krajinou je Nemecko.

Do plánu ESFRI boli okrem konzorcií CERIC-ERIC a JIV-ERIC, dvoch európskych výskumných infraštruktúr, ktoré nikdy nepožiadali o zahrnutie do plánu Európskeho strategického fóra o výskumných infraštruktúrach (ESFRI), zahrnuté všetky ostatné konzorciá ERIC. Je potrebné poznamenať, že dve konzorciá ERIC (SHARE-ERIC a ESS ERIC) boli zriadené s cieľom navrhnúť, pripraviť a vykonávať európske prieskumy. Zvyšných šestnásť konzorcií ERIC bolo zriadených na účely rozvoja a zavedenia distribuovaných výskumných infraštruktúr v oblasti biologických a lekárskych vied, fyziky, vied v oblasti energetiky, environmentálnych vied a spoločenských a humanitných vied. Európsky spalačný zdroj ERIC je prvým konzorciom ERIC, ktoré bolo zriadené v oblasti fyzikálnych vied a ktoré je zodpovedné za výstavbu a následnú prevádzku svetovo najvýkonnejšieho neutrónového zdroja. ECCSEL ERIC je prvé konzorcium ERIC, ktoré bolo zriadené v oblasti energetiky.

Aj keď je nariadenie o konzorciu ERIC priamo uplatniteľné v členských štátoch a nevyžaduje si transpozíciu, bolo nevyhnutné, aby členské štáty prijali vhodné administratívne opatrenia a postupy, ktoré umožňujú byť hostiteľskou krajinou alebo sa stať členom konzorcia ERIC a ktoré stanovujú oslobodenie od DPH a spotrebných daní v súlade s nariadením o konzorciu ERIC. Zároveň muselo byť konzorcium ERIC, ako nový typ právneho subjektu, začlenené do vnútroštátnych regulačných a administratívnych systémov a útvary Komisie, ako aj členské štáty, museli riešiť mnoho praktických otázok predtým, než konzorciá ERIC mohli začať plne fungovať. Tieto otázky súvisia napríklad s tým, do ktorých vnútroštátnych registrov (napríklad obchodné komory alebo registre združení) by sa mali konzorciá ERIC začleniť, čo má zase vplyv na status zamestnancov konzorcia ERIC. Okrem toho, ak sa nepredpokladá žiadna (vnútroštátna) registrácia, objavili sa praktické prevádzkové otázky, napr. pokiaľ ide o zriaďovanie bankových účtov a realizáciu notárskych úkonov. Iným príkladom v rámci administratívnych systémov Komisie je, že pre konzorcium ERIC ako právny subjekt neexistuje žiadna špeciálna kategória, a tým vznikajú otázky, ktoré sa týkajú ich verejného alebo súkromného charakteru a ich finančnej kapacity, keďže všetky tieto konzorciá ERIC boli zriadené nedávno.

Pokiaľ ide o pridružené krajiny a ostatné tretie krajiny, na ktoré sa nariadenie ERIC neuplatňuje, tieto krajiny musia predložiť vyhlásenie, v ktorom uznávajú právnu subjektivitu a výsady konzorcia ERIC v prípade, že budú hostiteľskou krajinou (v prípade pridružených krajín) alebo sa stanú členom konkrétneho konzorcia ERIC. Významný pokrok sa v prípade krajín EHP dosiahol pri začlenení nariadenia o konzorciu ERIC do EHP rozhodnutím Spoločného výboru v marci 2015. Týmto sa konkrétne umožnilo, aby Nórsko bolo hostiteľskou krajinou dvoch konzorcií ERIC.

Administratívne a procesné opatrenia prijaté orgánmi členských štátov a pridružených krajín, informácie vymenené na pravidelných zasadnutiach výboru ERIC a vysvetlenia poskytnuté rôznymi útvarmi Komisie v súvislosti s otázkami predloženými zástupcami členských štátov a pridružených krajín významne prispeli k uľahčeniu vykonávania nariadenia o konzorciu ERIC, čoho dôkazom je aj podstatný nárast počtu zriadených konzorcií ERIC za posledné tri roky.

Prácu prevádzkovateľov konzorcií ERIC, ministerstiev a útvarov Komisie okrem toho uľahčilo aj šesť zasadnutí neformálnej siete ERIC iniciovaných Komisiou, na ktorých konzorciá ERIC, zástupcovia ministerstiev a zástupcovia Komisie diskutovali o najlepších postupoch a spoločných výzvach. Sieť ERIC sa teraz transformovala na Fórum ERIC s inštitucionalizovanejšou štruktúrou riadenou konzorciami ERIC, čo je ďalší krok smerom k ich posilneniu s cieľom určiť a rozvíjať spoločné reakcie na spoločné výzvy a podporiť ich viditeľnosť, vplyv a udržateľnosť.

Napriek tomuto pozitívnemu vývoju využitiu plného potenciálu nariadenia o konzorciu ERIC stále bráni niekoľko otvorených pretrvávajúcich otázok, ktoré boli oznámené v prvej správe o vykonávaní. Týmito otázkami sa zaoberajú nasledujúce odseky.

5.Výzvy pri vykonávaní nariadenia o konzorciu ERIC

Nariadenie o konzorciu ERIC sa vykonáva v čase, keď členské štáty a pridružené krajiny prijímajú reštriktívne rozpočtové opatrenia s cieľom znížiť deficity verejných financií. Dlhodobé združovanie zdrojov, ktoré je nevyhnutné na zriadenie a prevádzkovanie riadnej európskej výskumnej infraštruktúry, je preto veľkou výzvou a stáva sa ešte zložitejšou z toho dôvodu, že jednotlivé zúčastnené členské štáty a pridružené krajiny uplatňujú pri prijímaní rozpočtových rozhodnutí rôzne časové rámce. To vedie k pomerne dlhému obdobiu prípravy na dosiahnutie minimálneho základu financovania na zriadenie európskych výskumných infraštruktúr a vzbudzuje otázky o ich dlhodobej udržateľnosti. Tento problém nie je špecifický pre konzorcium ERIC, ale týka sa všetkých európskych výskumných infraštruktúr. Lepšia synchronizácia, väčšia transparentnosť a zosúladenie medzi členskými štátmi, pridruženými krajinami a tretími krajinami, ktoré sa podieľajú na príprave na vykonávanie výskumnej infraštruktúry, by výrazne napomohli k urýchleniu procesu vykonávania a mohli by takisto zlepšiť ich udržateľnosť pri vstupe do prevádzkovej fázy, keď tieto výskumné infraštruktúry začnú ponúkať svoje služby.

Zapojenie zástupcov ministerstiev a agentúr na financovanie od úplného začiatku príprav na zriadenie konzorcií ERIC by mohlo pomôcť vyhnúť sa zbytočným prieťahom v neskorších štádiách prípravnej fázy, keď je potrebné u partnerov zaistiť umiestnenie infraštruktúry, finančné príspevky a záväzky predtým, než sa môže podať formálna žiadosť ERIC. Hoci v nariadení o konzorciu ERIC nie sú v prípade postupu podávania žiadostí žiadne časové obmedzenia, tieto prieťahy by mohli nepriaznivo ovplyvniť udržateľnosť, keďže rozpočtové postupy u iných budúcich členov môžu ešte zvýšiť zložitosť pri zriadení konzorcia ERIC v určitom čase, keď ho potenciálni členovia budú môcť podporiť.

Okrem toho, prierezový charakter mnohých európskych výskumných infraštruktúr vedie v niektorých prípadoch k zložitejšiemu procesu rozhodovania u budúcich členov, keďže napríklad v oblastiach zdravia, výskumu a inovácie, morského prostredia, životného prostredia a energetiky musí byť zapojených niekoľko ministerstiev a agentúr na financovanie.

Ustanoveniami smerníc týkajúcich sa DPH a spotrebných daní a smernice o verejnom obstarávaní, na ktoré sa v nariadení o konzorciu ERIC odkazuje, sa de facto požaduje, že v zúčastnených členských štátoch, pridružených krajinách a tretích krajinách musí byť do prípravy a schvaľovania žiadostí ERIC zahrnutých niekoľko ministerstiev, vrátane ministerstiev financií a zahraničných vecí. Na základe skúseností získaných pri zriaďovaní devätnástich konzorcií ERIC sa zdá, že členské štáty a pridružené krajiny si začínajú viac uvedomovať túto zložitosť a prijali interné rozhodovacie postupy s cieľom organizovať a urýchliť interný schvaľovací proces.

Okrem toho v období, o ktorom sa podáva táto správa, Spojené kráľovstvo 29. marca 2017 oznámilo Európskej rade svoj úmysel vystúpiť z Únie podľa článku 50 Zmluvy o Európskej únii. To znamená, že zmluvy sa prestanú vzťahovať na Spojené kráľovstvo odo dňa nadobudnutia platnosti dohody o vystúpení alebo v prípade, keď nebude uzavretá, dva roky po uvedenom oznámení, pokiaľ Európska rada po dohode so Spojeným kráľovstvom nerozhodne o predĺžení tejto lehoty.

V dôsledku toho a bez toho, aby boli dotknuté ustanovenia dohody o vystúpení, sa vykonávacie rozhodnutia Komisie uplatňujú iba dovtedy, kým bude Spojené kráľovstvo členským štátom. Od oznámenia Spojeného kráľovstva sa do preambuly vykonávacích rozhodnutí Komisie, ktorým sa zriaďujú konzorciá ERIC, v ktorých je Spojené kráľovstvo členom alebo hosťujúcou krajinou, zaviedlo príslušné znenie.

6.Úloha útvarov Komisie

Útvary Komisie naďalej uľahčujú proces vykonávania nariadenia o konzorciu ERIC tým, že i trikrát až štyrikrát do roka organizujú zasadnutia výboru ERIC, a predsedajú im. Okrem poskytovania stanovísk k formálnym žiadostiam ERIC v súlade s nariadením o konzorciu ERIC slúžia tieto zasadnutia na poskytovanie a výmenu informácií o podaných žiadostiach ERIC, ako aj o vnútorných opatreniach, ktoré zaviedli členské štáty a pridružené krajiny vzhľadom na rozhodovanie o členstve ERIC. Okrem toho sú členské štáty a pridružené krajiny informované o lehotách na zriadenie jednotlivých konzorcií ERIC, rozsahu očakávaného financovania, službách a ďalších činnostiach, ktoré sa majú rozvíjať, a o príležitostiach účasti. Napokon výbor ERIC začal od zriadených konzorcií ERIC v roku 2017 prijímať prezentácie o ich úspechoch v oblasti rozvoja vedy a technológie a o vplyve, ktorý mali na vedecké komunity používateľov a na tvorcov politík. Takisto predstavili spôsob, akým prekonali prevádzkové výzvy ERIC na základe vnútroštátnych administratívnych systémov, v rámci ktorých pôsobia.